ليتوانيا

ليتوانيا، رسميا لجمهورية د ليتوانيا (بالليتوانية: Lietuvos Respublika) هي بلاد جات ف الشمال الشرقي د أوروپا، و بالضبط ف لمنطقة د لبلطيق. تيحدّها بحر لبلطيق من لغرب، لاتڤيا من الشمال، بيلاروسيا من الشرق، و پولونيا و روسيا من لجنوب.

السكان لأصليين ديال لمنطقة هوما لقبايل د لبلطيق، و سكنو تما قُرون. لعام د 1253 كان أول عام تأسسات فيها رسميا بلاد كاتجمع هاديك لأرض، و اللي هي لمملكة د ليتوانيا. ف لقرن 14، كانت الدوقية د ليتوانيا هي أكبر بلاد ف أوروپا، و كانو داخلين فيها بلايص اللي دابا هوما ليتوانيا و بيلاروسيا و أوكرانيا و طراف من پولونيا و روسيا. مابين 1772 و 1795 بدات لإمبراطورية الروسية تاتسعمر لمنطقة ودخّلاتها طرف منها. ملّي قربات تسالي لحرب لعالمية اللولا، و بالضبط نهار 16 فبراير 1918، ستاقلاّت لجمهورية د ليتوانيا. و لكن ف وقت لحرب لعالمية التانية حتلوها لإتحاد السوڤياتي و ألمانيا. من مورا لحرب دخلات لبلاد طرف د لإتحاد السوڤياتي، و بقات فيه تال 11 مارس 1990، و كانت أول بلاد تاتخرج منّو، عام قبل ما يطيح.

تيسكنو ف ليتوانيا تقرييا 2.8 مليون د الناس و لعاصمة ديالها هي ڤيلنيوس. اللغة الرسمية د لبلاد هي الليتوانية (بزاف د الناس ف ليتوانيا كيهضرو الروسية، و لكن ما عندها تا وضع رسمي) و لفلوس اللي كاتخدّم هي لأورو. هي داخلة مع لإتحاد لأوروپي و لمجلس ديال أوروپا و لمنطقة د لأورو و الناطو و لمنضمة د التعاون لإقتصادي و التنمية.
 مصادر 


تصنيف:مقالات فيها مصدر و 3000 بايت
تصنيف:بلدان د ؤروپا
تصنيف:بلدان لبلطيق
تصنيف:الدول لأعضاء ف لإتحاد لؤروپي